Становище на Европейския комитет на регионите — План за действие относно суровините от критично значение

(2021/C 175/03)

Докладчик: Isolde RIES (DE/ПЕС) първи заместник-председател на Ландтага на Саарланд Отправен документ: COM(2020) 474 final

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

Общи бележки

1. подчертава, че съвременните общества и икономики не могат да функционират в дългосрочен план без надеждни, сигурни, конкурентоспособни и екологосъобразни доставки на суровини. В този смисъл суровините от критично значение са от голямо икономическо значение, но за тях понастоящем няма сигурни и устойчиви доставки от местни източници на територията на Европейския съюз;

2. изразява мнението, че ЕС се нуждае от силна промишлена база, която е силно зависима от адекватни доставки на суровини и ефективно използване и рециклиране на тези суровини поради ангажиментите за преход към нисковъглеродна икономика и нарастваща цифровизация;

3. посочва, че според проучване на Европейската комисия ( 1 ) , въз основа на наличната понастоящем информация, към 2030 г. и 2050 г. търсенето на суровини от критично значение за стратегическите технологии и сектори ще се увеличи рязко и например ЕС ще се нуждае от 18 пъти повече литий и 5 пъти повече кобалт, отколкото днес, за акумулаторните батерии за електрически превозни средства и съхраняването на енергия през 2030 г. и почти 60 пъти повече литий и 15 пъти повече кобалт, отколкото днес през 2050 г.;

4. посочва, че по-малко от 5 % от суровините от критично значение в световен мащаб се добиват или произвеждат в ЕС, докато промишлеността на ЕС представлява около 20 % от световното потребление на суровини от критично значение. ЕС е особено зависим от вноса на суровини от критично значение, които имат ключова роля за бъдещите технологии и които като например редките метали и елементи са важни за иновативни технологични приложения. Поради това те са необходими за производството и създаването на стойност, в които европейската икономика се стреми да се превърне във важен световен лидер. Това се отнася например за използването на ресурсите в Европейския зелен пакт във връзка с предвидения преход към сигурно, чисто и достъпно енергоснабдяване въз основа на възобновяеми енергийни източници, пътя към чиста икономика с по-голяма степен на кръговост или също за използването им за мобилност и строителство с по-ефективно използване на енергия и ресурси;

5. отбелязва, че целият сектор на суровините в ЕС осигурява около 350 000 работни места и че над 30 милиона работни места в производствените отрасли надолу по веригата зависят от надежден и недискриминационен достъп до суровини;

6. подчертава, че, наред с другото, кризата с COVID-19 показа, че Европа е твърде зависима от доставчици извън ЕС на суровини от критично значение и че прекъсването на доставките може да има отрицателно въздействие върху промишлените вериги за създаване на стойност и други сектори;

Въздействие върху промишлеността

7. подчертава, че е необходимо да се обърне внимание на прекомерната зависимост от държави извън ЕС за суровини от критично значение и да се повиши устойчивостта на веригите на доставки от критично значение, за да се гарантира надеждно сигурността на доставките, енергийният преход и преходът към цифрова икономика;

8. посочва, че суровините от критично значение са необходими преди всичко в много ключови и важни за бъдещето европейски отрасли като автомобилостроенето, стоманодобива, въздухоплаването, информационните технологии, здравеопазването и възобновяемите енергийни източници. Иновативните продукти и новите технологии като електромобилността, цифровизацията, четвъртата индустриална революция и енергийният преход променят и увеличават потребността от суровини. Освен това търсенето на суровини ще нарасте в световен мащаб и поради прираста на населението, индустриализацията и постепенната декарбонизация на транспортния и енергийния сектор;

9. подчертава, че справедливият и недискриминационен достъп до суровини, сигурните доставки на суровини и стабилните и предвидими цени на суровините са от решаващо значение за възможностите за развитие, конкурентоспособността на европейската промишленост и МСП, иновациите и запазването на промишлените обекти в ЕС;

10. изразява убеждение, че е необходим един в по-голяма степен стратегически подход, за да се гарантира устойчиво снабдяване със суровини от критично значение и да се намали зависимостта от трети страни и от вноса на суровини; подчертава, че това изисква развитието на диверсифицирани вериги за създаване на стойност, намаляването на зависимостта от суровини, укрепването на кръговата икономика, насърчаването на иновациите в посока на алтернативи и гарантирането на екологосъобразни и социално отговорни еднакви условия на конкуренция на световния пазар;

11. приветства представения от Европейската комисия план за действие относно суровините от критично значение и първия доклад за стратегическите перспективи, в който зависимостта на ЕС от вноса на суровини от критично значение се определя като стратегическа слабост;

12. подкрепя целите, определени в плана за действие, за разработване на издръжливи промишлени вериги за създаване на стойност в ЕС, за намаляване на зависимостта от суровини от критично значение чрез кръгово използване на ресурси, устойчиви продукти и иновации, за укрепване на вътрешното снабдяване със суровини в ЕС, за разнообразяване на доставките от трети държави и за справяне с нарушенията на международната търговия, в съответствие с правилата на СТО;

13. подчертава, че регионите зависят в различна степен от суровините от критично значение; поради това призовава за установяване на регионалните зависимости от суровините от критично значение и произтичащата от това необходимост от регионални действия за изграждане на устойчиви и иновативни вериги за създаване на стойност;

14. подчертава, че в рамките на плана за действие местните и регионалните власти са съществено равнище за постигане на приемане на стратегическите цели на ЕС в областта на суровините и промишлените проекти;

15. с оглед на възможното разширяване на обхвата на критериите за таксономията на ЕС към икономическите сектори, които все още не са обхванати, призовава критериите, които ще се използват за минното извличане, добива и преработката на суровини, да се основават на оценката на жизнения цикъл (от люлката до люлката) и на социално-икономически съображения. Освен това, когато се оценява дадено дружество, следва да се прави разграничение между инвестиции в съществуващи производствени съоръжения и в нови съоръжения, за да се избегне класифицирането на много малко инвестиции като устойчиви, а с това и увеличаването на разходите за финансиране на задължително необходимата трансформация на икономиката;

Осигуряване на промишлените вериги за създаване на стойност в ЕС

16. призовава пропуските и слабостите в съществуващите вериги на доставки на суровини да бъдат преодолени чрез един в по-голяма степен стратегически подход. Целесъобразно е, например, подходящо складиране, за да се избегнат неочаквани смущения в производството и доставките. В случай на прекъсване на доставките са необходими и алтернативни източници на доставки, както и по-тесни партньорства между участниците в секторите на суровините от критично значение и секторите на потребление надолу по веригата, които водят до инвестиции в стратегически разработки;

17. приветства факта, че в настоящия списък на суровините от критично значение Европейската комисия отново потвърди коксовите въглища като една от най-важните суровини за стоманодобивната промишленост; посочва, че тази суровина остава абсолютно необходима за стоманодобивната промишленост, докато не бъдат приложени в голям мащаб технологично и икономически жизнеспособни алтернативи; призовава Европейската комисия, с оглед на развитието на водородната металургия, да проучи потенциала за евентуално включване на горещо брикетираното желязо (HBI) и директно редуцираното желязо (DRI) в списъка на ЕС на суровините от критично значение;

18. подкрепя индустриалните съюзи като Европейския алианс за акумулаторните батерии, който има за цел да стимулира значителни публични и частни инвестиции, чрез които, когато е възможно, ще се достигне до удовлетворяване във висока степен на европейските нужди от литий; освен това призовава за подкрепа на ориентирани към бъдещето съюзи за суровинната промишленост;

19. подкрепя по-специално новия Европейски алианс за суровините, който има за цел да засили устойчивостта на ЕС по цялата верига на стойността на редкоземните елементи и магнитите; приветства факта, че този алианс е отворен за всички заинтересовани страни, сред които се числят и регионите, и че Комитетът на регионите беше поканен на неговото откриване ( 2 )

20. оценява положително обявената неотдавна от Европейската инвестиционна банка финансова подкрепа за проекти за гарантиране на доставките на суровини от критично значение, необходими за нисковъглеродни процеси в ЕС;

21. призовава да се гарантира, че тези проекти не нарушават конкуренцията, че са ефективни по отношение на ресурсите, устойчиви и допринасят за стратегическата устойчивост на ЕС;

Рециклиране и заместване на суровини

22. отбелязва, че в Европа собствените суровини от критично значение не се използват в достатъчна степен и че капацитетът на държавите — членки на ЕС, за преработка, рециклиране, рафиниране и сепарация понастоящем е недостатъчен;

23. подчертава, че по-слабото потребление, предотвратяването на образуването на отпадъци и рециклирането трябва да бъдат основните елементи на прехода към икономика с ефективно използване на ресурсите; призовава потребителите да бъдат информирани по прозрачен и достатъчен начин за положението със суровините в нашето общество на разхищение и еднократна употреба, както и за актуалните пазарни условия за рециклиращата промишленост. Потребителите обаче носят само второстепенна отговорност за по-голямата степен на рециклиране на продуктите и по-слабата консумация. Основната отговорност се носи преди всичко от производителите, на които трябва да се вменяват задължения. Производителите трябва да гарантират, че продуктите, произведени в ЕС, отговарят на определени изисквания. Тези изисквания трябва да се прилагат и за продукти, които се внасят на вътрешния пазар;

24. подчертава значението на приложната и практическата научноизследователска и развойна дейност за добива и ефективността на използването на суровини;

25. призовава за по-голяма и трайна подкрепа за научноизследователската и развойната дейност в областта на добива на суровини и кръговата икономика като цяло, включително металургията като „ключов способстващ фактор“; предупреждава, че когато се разработват нови материали, тяхната пригодност за рециклиране би трябвало в бъдеще винаги да бъде елемент на финансовото подпомагане на научните изследвания;

26. подчертава, че тази дейност следва да има за цел значително удължаване на жизнения цикъл и възможността за извършване на поправка на продуктите, за чието производство се изискват суровини от критично значение, чрез принцип на устойчиво конструиране (екопроектиране) и замяна на суровините от критично значение с по-леснодостъпни материали, по-специално, когато технологичният напредък и планираното остаряване ограничават жизнения им цикъл. Призовава за актуализиране на изискването за маркировката „СЕ“ с амбициозни критерии за рециклиране за продукти, които съдържат суровини от критично значение;

27. посочва, че за тези цели могат да се използват „Хоризонт Европа“, Европейският фонд за регионално развитие и националните програми за научноизследователска и развойна дейност, така например в тази рамка беше разработена стратегическа програма за научни изследвания и иновации относно цикличността на материалите (CICERONE — Circular economy platform for European priorities strategic agenda) и европейските региони GeoMontan успяха да насърчат свързването си в мрежа посредством проекта MIREU (Mining and Metallurgy Regions) и да се насочат към укрепването и приоритизирането на въпроса за гарантирането на доставките на суровини;

28. счита, че потребителите следва да бъдат непрекъснато информирани относно външните ефекти от честото закупуване и замяна на евтини стоки за бита с ниско качество; постепенното завръщане към културата на обслужване и ремонт би могло да създаде нови работни места, които не могат да бъдат изнесени в чужбина;

29. отбелязва, че в Европа в много случаи терминът „отпадъци“ обхваща и ценни ресурси и суровини от критично значение; във връзка с това припомня наскоро приетото становище на Комитета на регионите относно „Нов план за действие относно кръговата икономика“ ( 3 )

30. подчертава, че с цел намаляване на използването на първични суровини и суровини от критично значение следва да се използват в много по-голяма степен рециклирани материали; призовава Европейската комисия да проучи съвместими с конкуренцията критерии, според които новите продукти следва, когато е възможно, да бъдат изработвани в значителна степен от рециклирани материали, и препоръчва тези критерии да бъдат взети предвид при подхода към ключовите вериги за създаване на стойност в областта на продуктите ( 4 )

31. призовава за проучване на приложимостта и икономическата осъществимост на повторното извличане на суровини от критично значение от градските отпадъци и за укрепването му в рамките на възможното от техническа и икономическа гледна точка. По-специално суровините, необходими за енергия от възобновяеми източници или за иновативни технически приложения, като редкоземни елементи, галий или индий, не се рециклират или само в ограничена степен, тъй като досега процесът на рециклиране е относително скъпоструващ и сложен от техническа гледна точка. Освен това Комитетът счита, че е важно да се насърчава ефективното оползотворяване на енергията в съчетание с възстановяването на метали и соли от отпадъци, които не могат да бъдат оползотворени по друг начин поради замърсяване, материална умора или сложни материали. Поради това Европейският съюз, държавите членки, регионите с техните публични изследователски институти и предприятията се призовават да извършват повече научни изследвания в тази област и да позволят използването на резултатите, за да се избегне депониране на ценни суровини като отпадъци;

32. отбелязва, че се изнасят значителни количества отпадъци и скрап, въпреки че те биха могли потенциално да бъдат рециклирани като вторични суровини в ЕС; поради това призовава, особено с оглед на понякога катастрофалните щети върху околната среда, които се дължат на износа на отпадъци и скрап в страни с развиващи се и бързо развиващи се икономики с недостатъчен капаците за рециклиране, за значително увеличаване на капацитета за рециклиране в рамките на ЕС;

33. посочва, че понастоящем няма статистически данни за количеството суровини, които се депонират като отпадъци от добивни дейности. Поради това Европейската комисия се приканва да оцени и картографира количеството складови запаси от материали с помощта на държавите членки, регионите и общините;

34. подчертава, че производителите имат важна роля в прехода към кръгова икономика. Те трябва да разработват иновативни продукти, които позволяват разделяне на материалите, за да бъдат екологосъобразни и да използват минимално количество първични изкопаеми суровини. Освен това производителите следва да преразгледат съществуващите бизнес модели с оглед намаляване на използването на ресурси; посочва, че освен това държавата има и свои присъщи отговорности, като например създаването на подходящи рамкови условия и съответни правни разпоредби, както и осигуряването на икономически стимули;

Укрепване на устойчивостта на доставките и преработката на суровини в ЕС

35. подчертава, че доколкото е възможно, в дългосрочен план ЕС трябва да разполага и със собствени източници на суровини и да разработи ориентирани към бъдещето стратегии за развитие, включително изграждане на нов капацитет в ЕС за достъп до суровини от критично значение и за тяхната преработка и разработване на устойчив модел на финансиране за преобразуване на настоящите минни дейности за добив на суровини от критично значение;

36. подчертава, че увеличеният вътрешен добив на суровини в ЕС трябва да се осъществява в съответствие с доказани и високи стандарти за опазване на околната среда и защита на труда; посочва, че в проектите на ЕС вече се отчитат примери за най-добри практики в това отношение, но като цяло все още не са довели до значително повишаване на инвестициите за по-голям добив и преработка на суровини. Осигуряването на суровини от критично значение за икономиката от собствени източници включва, в допълнение към запазването на бивши и настоящи минни дейности, и нови миннодобивни дейности;

37. в този контекст изразява съжаление, че все още няма значително увеличение на прилагането на резултатите от научните изследвания и иновациите в бизнес практиките за добив и преработка на суровини, както и че новото добиване на високотехнологични суровини в ЕС трябва да се основава на резултатите от проекти за научни изследвания и иновации в областта на минното дело със слабо въздействие; във връзка с това приветства намерението на Европейската комисия в рамките на „Хоризонт Европа“ от 2021 г. нататък да намали още повече въздействието върху околната среда и предлага да се обърне специално внимание на управлението на водите и възстановяването на дивата природа;

38. подчертава, че в допълнение към стандартите за опазване на околната среда и защита на труда, разрешителните за миннодобивна дейност би трябвало да включват и решения за компенсиране на загубата на екологична стойност и възможностите за отдих, така че миннодобивните райони да могат да продължат да се използват за отдих и други важни за местното население цели по време на добива и след това;

39. подчертава, че благодарение на експертния си опит в тази област регионите играят основна роля; посочва, че в няколко въгледобивни региона в ЕС, както и в други региони, са налични ресурси на суровини за акумулаторни батерии и че много отпадъци от миннодобивната промишленост са богати на суровини от критично значение; поради това призовава за проучване на закрити или нови подземни мини и открити рудници, в които се намират суровини от критично значение; посочва, че добивът на тези суровини би могъл да създаде нови работни места в бивши и настоящи въгледобивни региони;

40. подчертава, че в бившите и активните въгледобивни региони на ЕС съществува значителен технически опит; този опит и познания следва да бъдат предавани на новите поколения работници, а уменията на специалистите следва да бъдат укрепени чрез целенасочени дейности за образование и продължаващо обучение;

41. подчертава, че експлоатацията на залежи от суровини и откриването на нови подземни мини и открити рудници могат да намалят зависимостта на ЕС от трети държави, но често необходимите дейности по проучване и извличане се конкурират с други опции за земеползване и поради това подлежат на ограничения на териториалното планиране; поради това призовава конфликтите, свързани с използването, да бъдат разрешавани в рамките на възможното по взаимно съгласие в интерес на гарантирането на доставките на суровини;

42. отбелязва, че в много държави от ЕС се увеличава обществената съпротива срещу проектите в областта на минното дело и усилията на промишлеността да подобри своя екологичен отпечатък все още не са признати в достатъчна степен. Поради това Европейският съюз, държавите членки, регионите и общините се призовават да информират по прозрачен и активен начин за предимствата и недостатъците на повторното отваряне и създаването на подземни мини и открити рудници, като се гарантира участието на всички заинтересовани страни, за да се осигури приемането и разбирането от страна на гражданското общество;

43. посочва, че повторното отваряне и създаването на подземни мини и открити рудници, наред с останалото заради действащите в ЕС високи стандарти в областта на околната среда и безопасността, е свързано с големи инвестиции и оперативни разходи, което в световен план е неизгодно от икономическа гледна точка за минните региони; поради това призовава Европейския съюз и неговите държави членки да проучат дали съгласно правилата за държавна помощ подобни проекти могат да бъдат подкрепени финансово с европейски средства и до каква степен;

44. подчертава, че Фондът за справедлив преход следва да спомогне за смекчаване на социално-икономическите последици от прехода към неутралност по отношение на климата в регионите с интензивно използване на въглища и високи въглеродни емисии и за диверсифициране на икономиките на регионите, включително чрез инвестиции в кръговата икономика. Регионалното развитие на суровините от критично значение може също така да бъде подкрепено по линия на прозореца за устойчива инфраструктура в рамките на програмата InvestEU;

45. застъпва се за необходимостта от развитие и прилагане в достатъчна степен на експертния опит в ЕС, за да е възможно преработването или рафинирането на определени суровини от критично значение, като например литий; призовава Европейския съюз, държавите членки и регионалните и местните органи да играят активна роля по отношение на изграждането и развиването на съответните умения;

46. призовава за по-добра координация между съответните заинтересовани страни в областта на проучването, добива, разпределението, преработката, повторната употреба и рециклирането; във връзка с това основна роля играят регионалните и местните власти;

47. подчертава, че стратегиите и плановете на държавите членки и регионалните и местните власти относно суровините могат да допринесат значително за гарантирането на вътрешните доставки на суровини;

48. признава, че за осъществяването на нови, иновативни, приемани, безопасни и екологични минни дейности за добив на критични суровини в ЕС са необходими юридически обосновани разрешения и призовава компетентните национални, регионални и местни власти и органи да бъдат планирани, организирани и осигурени в съответствие с нарастващото значение на тяхната компетентност и роля, така че прозрачни, ефективни и съгласувани административни процедури да позволяват добива на суровини на територията на ЕС;

Регионално сътрудничество

49. подчертава, че е важно да се насърчават националните и регионалните клъстери в сектора на суровините, които обединяват промишлеността, органите, отговорни за минните дейности, геоложките служби, доставчиците на услуги нагоре и надолу по веригата, производителите на оборудване, дружествата за добив и рафиниране на суровини, както и транспортните дружества и социалните партньори, за устойчивия добив на суровини в Европа, включително чрез използването на нови технологии за добив;

50. подчертава необходимостта от сътрудничество между местното, регионалното, националното и европейското равнище за преодоляване на последиците по места и посрещане на належащите нужди от инвестиции;

51. призовава за укрепване на работата в мрежа на европейските региони с висока степен на зависимост от суровини от критично значение с цел намиране на общи решения и гарантиране на активната роля на регионите в европейския алианс за суровините;

Доставки на суровини от трети държави

52. отбелязва, че въпреки всички положени усилия ЕС ще продължи да разчита в значителна степен на вноса на суровини от критично значение от трети държави; посочва, че понастоящем между много държави съществува интензивна конкуренция за суровини от критично значение;

53. подчертава, че в областта на търговията със суровини се наблюдават все повече търговски ограничения и нарушения на конкуренцията; призовава Европейската комисия непрекъснато да наблюдава ограниченията върху износа и вноса и да повдига този въпрос на регионално, двустранно и многостранно равнище; счита, че мерките, водещи до нарушаване на търговията със суровини, и по-специално суровините от критично значение, трябва да бъдат подложени на цялостна оценка и при необходимост следва да бъдат предприети допълнителни правни действия в рамките на правилата на Световната търговска организация (СТО);

54. счита, че политиката в областта на суровините въз основа на дипломацията е от голямо значение за ЕС, не само по отношение на промишлената и енергийната политика и международната търговия, но и като хоризонтален въпрос, който засяга различни области на вътрешната и външната политика и политиката на сигурност;

55. отбелязва, че за икономическата и финансовата устойчивост на ЕС би било от полза суровините от критично значение да се търгуват с европейска валута, тъй като това би довело до намаляване на нестабилността на цените и зависимостта на вносителите от ЕС и износителите от трети държави от пазарите на финансиране в щатски долари; призовава Европейската комисия и държавите членки да увеличат усилията си, за да се гарантира търговски обмен с европейската валута;

56. призовава ЕС да сключи повече стратегически партньорства с богати на суровини трети държави; приветства подхода на Европейската комисия, преди стартирането на пилотните проекти за партньорства през 2021 г., за обсъждане на приоритетите с държавите членки и с промишлеността, включително в съответните държави, тъй като те разполагат с местни експертни познания и мрежа от посолства на държавите членки;

57. подчертава, че засиленото сътрудничество със стратегическите партньори трябва да бъде свързано с отговорно снабдяване. Високата концентрация на предлагане в държави с ниски социални и екологични стандарти не само представлява риск за сигурността на доставките, но може също така да изостри социалните и екологичните проблеми. Поради това на първо място следва да се положат усилия за постигане на международно споразумение на равнището на СТО, насочено към гарантиране на високо равнище на прозрачност и последователно проследяване на веригите на доставка и търговия по отношение на социалните и екологичните стандарти, които да се прилагат при добива на суровини в трети държави. След това във възможно най-кратки срокове следва да започнат преговори за систематично подобряване на тези стандарти, какъвто вече е случаят със съществуващите споразумения за свободна търговия на ЕС; приветства Регламента относно полезните изкопаеми от засегнати от конфликти зони, който влезе в сила на 1 януари 2021 г., и насърчава Европейската комисия да представи възможно най-скоро балансирано предложение за надлежна проверка във веригите на доставки;

58. подчертава, че за отделните предприятия е все по-трудно да се снабдяват със суровини от силно консолидирани пазари за доставки и в условия на конкуренция с пазари със силно търсене (по-специално Китай); призовава за целенасочена подкрепа за предприемачески съюзи, като например споразумения за съвместни покупки.

Брюксел, 19 март 2021 г. Председател на Европейския комитет на регионите Apostolos TZITZIKOSTAS

(1) Critical Raw Materials for Strategic Technologies and Sectors in the EU — A Foresight Study (Суровини от критично значение за стратегическите технологии и сектори в ЕС — прогнозно проучване): https://ec.europa.eu/docsroom/documents/42881.

(2) Уебсайт на Европейския алианс за суровините и формуляр за кандидатстване за членство: https://erma.eu/about-us/join-erma/.

(3) Становище на КР относно „Нов план за действие относно кръговата икономика“ (ОВ C 440, 18.12.2020 г., стр. 107).

(4) Становище на КР относно „Нов план за действие относно кръговата икономика“ (ОВ C 440, 18.12.2020 г., стр. 107).